स्थानीय पत्रकार अतुल चंद्रा के मुताबिक़ गोमतीनगर के स्टेशन ऑफ़िसर अजीत कुमार सिंह की अगुवाई में सहारा सिटी पहुंची टीम उनके घर पर समन देने के बाद लौट गई है.वहीं दूसरी ओर लखनऊ के एसएसपी प्रवीण कुमार ने बताया है कि सुब्रत रॉय की तलाशी के लिए उन्होंने तीन पुलिस टीम का गठन किया है. बाक़ी की दो पुलिस टीम कहाँ है, इसके बारे में कोई जानकारी नहीं मिली है.सुप्रीम कोर्ट ने निवेशकों के साथ धोखाधड़ी के मामले में सुब्रत रॉय को चार मार्च तक कोर्ट में पेश होने का आदेश दिया है.समाचार एजेंसी पीटीआई के मुताबिक़ सुप्रीम कोर्ट के ग़ैर ज़मानती वॉरंट के आदेश को रद्द किए जाने के लिए सुब्रत रॉय के वकीलों ने सुप्रीम कोर्ट में आवेदन किया है.बुधवार को सुप्रीम कोर्ट ने सहारा समूह के प्रमुख सुब्रत रॉय सहारा के ख़िलाफ ग़ैरज़मानती वॉरंट जारी किया था.कोर्ट ने ये ग़ैरज़मानती वॉरंट सुब्रत रॉय के अदालत में पेश न होने पर जारी किया है.कोर्ट ने सुब्रत रॉय के अदालत में पेश न होने पर कहा कि इस अदालत के हाथ बहुत लंबे हैं. कोर्ट ने आदेश दिया है कि सुब्रत रॉय चार मार्च को अदालत में पेश हों.हालांकि सहारा समूह के तीन डायरेक्टर अदालत में पेश हुए.सहारा समूह ने एक बयान जारी कर कहा है कि सुब्रत रॉय अदालत में पेश होने के लिए दिल्ली आए थे लेकिन 24 फ़रवरी की शाम को उन्हें उनकी मां की तबीयत को लेकर डॉक्टरों का संदेश मिला और उन्हें वापस लखनऊ जाना पड़ा.सहारा समूह के बयान में कहा गया है कि सुब्रत रॉय की मां की तबीयत बहुत नाज़ुक है और उन्हें अपनी मां के पास रहने की ज़रूरत है.यह मामला निवेशकों को उनके 20 हजार करोड़ रूपए नहीं लौटाए जाने से संबंधित है.सुप्रीम कोर्ट ने इससे पहले की सुनवाई में सेबी को निवेशकों के पैसों की वसूली के लिए कंपनी की संपत्ति की बिक्री करने की इजाज़त दी थी.केएस राधाकृष्णन और जेएस खेहर की खंडपीठ ने सेबी को पिछली सुनवाई में यह निर्देश दिया था कि वह निवेशकों के 20 हजार करोड़ रूपए की उगाही के लिए सहारा ग्रुप की संपत्ति को बेच दे.सहारा समूह पर निवेशकों के 20 हजार करोड़ रूपए बकाया हैं.सुप्रीम कोर्ट ने 31 अगस्त , 2012 में दिए गए अपने फैसले में सेबी को पैसों की वसूली के लिए सहारा कंपनी की संपत्ति की कुर्की करने का आदेश दिया था.(बीबीसी हिन्दी के एंड्रॉएड ऐप के लिए यहां 



क्लिक करें. आप हमें 



फ़ेसबुक और 



ट्विटर पर फ़ॉलो भी कर सकते हैं.)